KIRJALLINEN KYSYMYS E-2280/01 esittäjä(t): Mihail Papayannakis (GUE/NGL) komissiolle. BSE-tautitapaus Kreikassa.



Virallinen lehti nro 115 E , 16/05/2002 s. 0053 - 0054



KIRJALLINEN KYSYMYS E-2280/01 esittäjä(t): Mihail Papayannakis (GUE/NGL) komissiolle (31. heinäkuuta 2001) Aihe: BSE-tautitapaus Kreikassa Heinäkuun 2001 alussa Kreikasta löydettiin ensimmäistä kertaa hullun lehmän tautia, mutta tartunnan saanutta eläintä ei kyetty tunnistamaan eikä sen alkuperää selvittämään Kreikan viranomaisten puutteellisten tietojen vuoksi. Kun otetaan huomioon direktiivin 90/425/ETY(1) 3 artiklan 1 kohdan c alakohta, direktiivin 64/432/ETY(2) 14 ja 18 artikla, direktiivi 92/102/ETY(3) ja asetuksen (EY) N:o 1760/2000(4) 4 artikla, voisiko komissio ilmoittaa minulle, miksi Kreikan viranomaiset eivät pystyneet tunnistamaan kyseistä eläintä eivätkä selvittämään sen alkuperää? Noudattaako Kreikka asetuksen (EY) N:o 1760/2000 säännöksiä ja edellä mainittuja direktiivejä? Jos noudattaa, milloin se aikoo luoda sähköisen tietokannan? Kuinka pitkälle Kreikassa on edennyt nautaeläinten kansallisen rekisteröinti- ja tunnistusjärjestelmän luominen? (1) EYVL L 224, 18.8.1990, s. 29. (2) EYVL B 121, 29.7.1964, s. 1977. (3) EYVL L 355, 5.12.1992, s. 32. (4) EYVL L 204, 11.8.2000, s. 1. David Byrnen komission puolesta antama vastaus (11. lokakuuta 2001) Kreikan viranomaisten laatiman raportin mukaan, joka koski ensimmäistä Kreikassa tavattua BSE-tautitapausta (naudan spongiforminen enkefalopatia), useimmat havaitut puutteet koskivat nautaeläinten tunnistamista ja rekisteröintiä tilalla, jolla tartuntaa oli esiintynyt. Mainittujen puutteiden vuoksi tartunnan saanutta eläintä ei pystytty tunnistamaan eikä sen alkuperää selvittämään. Kreikan viranomaisten kuvaamassa tapauksessa ei siis ole noudatettu neuvoston direktiivin 90/425/ETY(1) 3 artiklan 1 kohdan c alakohdassa, neuvoston direktiivin 92/102/ETY(2) 5 artiklan 2 kohdassa eikä asetuksen (EY) N:o 1760/2000(3) 4 artiklassa annettuja sääntöjä. Neuvoston direktiivin 92/102/ETY osalta on huomattava, että kokemus ja varsinkin BSE-taudin aiheuttama kriisi osoittivat, että voimassaolevien tunnistamista ja rekisteröintiä koskevien säännösten täytäntöönpano ei ollut kaikilta osin tyydyttävää ja että sitä oli parannettava. Voimassaolevia nautaeläinten tunnistamista ja rekisteröintiä koskevia säännöksiä vahvistettiinkin 21. huhtikuuta 1997 annetulla neuvoston asetuksella (EY) N:o 820/97, jolla otettiin käyttöön nautaeläinten tunnistus- ja rekisteröintijärjestelmä sekä naudanlihan ja naudanlihatuotteiden merkitseminen(4). Mainitun asetuksen säännökset on siirretty asetukseen (EY) N:o 1760/2000. Kreikan viranomaisten komissiolle antamien tietojen mukaan kumpaankin korvaan kiinnitettävät korvamerkit ja nautaeläimiä varten annettavat passit otettiin käyttöön vuonna 1999, ja niiden avulla nautaeläimet on tunnistettu komission suorittamissa tarkastuksissa. Jäsenvaltioille asetettiin ATK-pohjaisen tietokannan perustamisvelvollisuus vuonna 1997 parannetun nautaeläinten tunnistus- ja rekisteröintijärjestelmän osana. ATK-pohjainen tietokanta on perustettava neuvoston direktiivin 64/432/ETY(5) 14 artiklan mukaisesti, ja sen oli oltava täysin käyttökunnossa viimeistään 31. joulukuuta 1999. Kreikka kuuluu niihin jäsenvaltioihin, jotka eivät saavuttaneet asetettua määräaikaa. Kreikan viranomaiset ovat ilmoittaneet komissiolle, että nautaeläimiä koskeva tietokanta on rakennettu ja että sitä testataan parhaillaan. Tietojen syöttäminen alkaa lokakuussa 2001 ja päättynee kesäkuussa 2002. (1) Eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annettu neuvoston direktiivi 90/425/ETY. (2) Eläinten tunnistamisesta ja rekisteröinnistä 27 päivänä marraskuuta 1992 annettu neuvoston direktiivi 92/102/ETY. (3) Nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17 päivänä heinäkuuta 2000 annettu Euroopan parlamentin ja neuvoston asetus (EY) N:o 1760/2000. (4) EYVL L 117, 7.5.1997. (5) Eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annettu neuvoston direktiivi 64/432/ETY.